Do dawri,
ki myan asa a Parisyo a mayngaran so Nikodemo a asa dyirad pangolwen daw no Jodyo.
Ki do asaw a ahep,
nangay si Nikodemo do yananaw ni Jesos,
as nakabata na sya dya a kāna,
“Imom Maistro,
chapatak namen a imo,
ki tinoboy no Dyos a mangay a mangnanawo dyamen,
ta abaw makaparin so makaskasdāaw a akmas pariparinen mo saya,
an dya sidongan Āpo Dyos.”
Ki initbay ni Jesos dya a kāna,
“No ibahey kwaya dyimo,
ki oyod.
Abaw aran sino a tawo a mairāman do pagtorayan Dyos,
an dya mirwa maiyanak.”
Ki initbay ni Nikodemo dya a kāna,
“Maypāngo a mirwa maiyanak asa tawo a rakoh dana?
Namna!
Maparin pawri a mirwa maybidid bodek ni ānang na,
as kapirwa na maiyanak?”
“No ibahey kwaya dyimo,
ki oyod,”
inatbay ni Jesos.
“Aba polos tawo a makasdep do pagtorayan no Dyos,
an dya mirwa maiyanak a yapo do ranom kan Ispirito Santo.
Iyaw maiyanak do tawo,
ki myan gagāngay a byay na do tanaya.
Ki no maiyanak a maynamot do Ispirito no Dyos,
ki myan dyaw naispiritwan a byay a yapo do Dyos.
Dyi mo pakono a chasdaaw kabata kwaya sya a ‘Machita mo mirwa maiyanak do Ispirito Santo.’
Abaw makapenpen so salawsaw.
Madngey taw kayasakas no salawsaw,
ki chapatak taba an dino nakayapwan na kan dino somarono a kwanan na.
On,
komwan kayarigan no tarabāko no Ispirito Santo do kabaliw nas kapangtokto no tawotawo.”
“Aysa!
Maypāngo a maparin nyaya?”
tinbay ni Nikodemo.
“Samna!”
kānan Jesos.
“Asa ka mangnanawo dyirad kapotōtan saya ni Israel,
ki maawātan mo pabawriw?
Pirwahen ko na ibahey dyimo oyod.
Ichirin namenayaw chapatak namen,
kan ipaneknek namen naboya namen,
ki nāw naya dyi nyo a anohdan.
An ibahey kwaya dyinyo mapariparin do tanaya,
ki anohdan nyo abaya,
dyori a mangamangay dyi nyo a panganohdan so mapariparin do hanyit?
Aba polos tawo a nangay do hanyit,
an dyaw Tawowaya Yapod Hanyit a nangay do tanaya.
Akmas Moyses do kaychowa paw do let-ang a nangibāyog so sinan marem a bronsi,
komwan anchiw kaibāyog da dyaken a Tawo a Yapod Hanyit do kros
tan mabyay a abos pandan no aran sino a tawo a manganohed dyaken.
“Ta maynamot do rakoh a kadaw ni Āpo Dyos so tabo a tawotawo do lōbongaya,
tinoboy naw moybohaya Anak na.
Ta an sino a manganohed dya,
ki mapasyay pabanchi do Dyos a madōsa,
basbāli a matorohan so byay na abos pandan.
Ta tinoboy aban Dyos Anak naya a mangay do lōbongaya a mangokom so tawotawo,
an dya nangay tan maisalākan sa a maynamot dya.
“As dawa,
maikeddeng pabanchi a madōsaw tawo a manganohed dya.
Ki naokom dana saw tawotawowaya a dya manganohed,
ta manganohed saba do moybohaya Anak no Dyos.
“As nyayaw paynamotan kaokoman tawotawo:
Nangay danaw soho do lōbongaya,
ki maynamot do karahet no kaparin dan tawotawo,
chinakakey daw sari kan sēdang.
No tawotawo a mamarin so marahet,
ki ipsok daw sēdangaya.
Maypasngen sabad sohwaya,
ta chakey daba maipaboyaw marahet saya kaparin da.
Ki siraw mamarinaw so oyod,
maypasngen sad sohwaya tan malawag a maipaboya a yapo di Āpo Dyos maganayaw a pinarin da.”